《车中作古乐府》
元代·尹廷高

车历辘，车历辘，驴牛逐逐双转毂。可怜喘汗更鞭朴，行到深更鞭转速。

老夫平生苦晕眩，两手扶头身蹙缩。停车少憩日又出，束栝营炊道旁屋。

牛疲马跛筋力绝，世上利名心未足，前车未去后车续。

车历辘，车历辘，老夫柳下眠正熟。铃丁当，铃丁当，大车小车摆作行。

问渠捆载有何物，云是官满非经商。蟠螭金函五色毯，钿螺椅子象牙床。

美人娇娇如海棠，面帘半染尘土黄。迎门软脚闹亲旧，提擎骆瓮刲肥羊，人生富贵归故乡。

铃丁当，铃丁当，老夫北行书满箱。

作者简介：廷高，字仲明，别号六峰，遂昌人。其父竹坡，当宋季以能诗称。仲明遭乱转徙，宋亡二十年，始归故乡。尝掌教于永嘉，秩满至京，谢病归。所著有《玉井樵唱正续稿》。自题其卷首云：「先君登癸丑奉常第，宦游湖海，作诗凡千馀首。丙子，家燬于寇，遗编散落，无一存者。仅忆《秋日寄僧》一联曰：『白蘋影蘸无痕水，黄菊香催未了诗。』先业无传，雅道几废，不肖孤之罪也。」观此，则仲明诗学，有自来矣。